टूर्नामेंट से पहले दुबई की पिच पर एक बड़ा अपडेट सामने आया

Tue, 18 Feb 2025 11:50:57 +0000

⁣स्पोर्ट्स डेस्क, नई दिल्ली। रोहित शर्मा की कप्तानी वाली भारतीय टीम का चैंपियंस ट्रॉफी में पहला मुकाबला 20 फरवरी 2025 को है। टीम इंडिया पहले मैच में बांग्लादेश से भिड़ेगी।

इस टूर्नामेंट में टीम इंडिया अपने मैच सुरक्षा कारणों के चलते दुबई में खेलेगी। इस बीच टूर्नामेंट से पहले दुबई की पिच पर एक बड़ा अपडेट सामने आया है। दुबई की पिच आमतौर पर धीमी होती है और यहां स्पिनर्स को ज्यादा मदद मिलती है, लेकिन इस बार कुछ अलग देखने को मिलने वाला है।
दरअसल, भारतीय टीम चैंपियंस ट्रॉफी में अपने तीनों लीग मैच 20 फरवरी (भारत बनाम बांग्लादेश), 23 फरवरी (भारत बनाम पाकिस्तान) और 2 मार्च (भारत बनाम न्यूजीलैंड) दुबई इंटरनेशनल क्रिकेट स्टेडियम में खेलेगी। इस मैदान पर पिछले साल महिला टी20 विश्व कप, मेंस अंडर-19 एशिया कप और ILT20 लीग खेली गई थी। दुबई इंटरनेशनल स्टेडियम ने 15 मैच को होस्ट किए है, जिसमें दो नॉकआउट स्टेज मैच शामिल हैं।
इस बीच दुबई की पिच पर अपडेट आया है कि टीम इंडिया धीमी पिच पर नहीं खेलेगी। टूर्नामेंट के लिए विशेष रूप से दो फ्रेश पिचों को रखा गया है।

ऐतिहासिक रूप से दुबई की पिच पर पेसर्स को खूब विकेट निकालते हुए देखा जाता है, लेकिन इस बार ताजा पिच पर बल्ले और गेंद के बीच उचित संतुलन मिलने की उम्मीद है।
भारतीय टीम में 5 स्पिनर्स शामिल
चैंपियंस ट्रॉफी 2025 के लिए भारतीय टीम का एलान हो चुका है, जिसमें 5 स्पिनर्स शामिल हैं। रवींद्र जडेजी, अक्षर पटेल, वॉशिंगटन सुंदर, कुलदीप यादव और वरुण चक्रवर्ती का नाम हैं। टीम इंडिया के पहले मैच की प्लेइंग-11 में जडेजा- अक्षर और कुलदीप यादव को मौका मिलने की उम्मीदें ज्यादा हैं।